REPUBLIKA HRVATSKA

MINISTARSTVO POLJOPRIVREDE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**NACRT**

**PRIJEDLOG ZAKONA O IZMJENAMA I DOPUNI ZAKONA O UZGOJU DOMAĆIH ŽIVOTINJA**

**Zagreb, rujan 2020.**

PRIJEDLOG ZAKONA O IZMJENAMA I DOPUNI ZAKONA O UZGOJU DOMAĆIH ŽIVOTINJA

# **I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske).

# **II. OCJENA STANJA I OSNOVNA PITANJA KOJA SE UREĐUJU ZAKONOM O IZMJENAMA I DOPUNI ZAKONA O UZGOJU DOMAĆIH ŽIVOTINJA TE POSLJEDICE KOJE ĆE DONOŠENJEM ZAKONA PROISTEĆI**

**Ocjena stanja i pitanja koja se trebaju urediti Zakonom**

Zakonom o uzgoju domaćih životinja (Narodne novine, br. 115/18 i 42/20) (u daljnjem tekstu: Zakon) uređuje se uzgoj domaćih životinja, priznavanje uzgojnih udruženja i organizacija, odobrenje uzgojnih programa, nadležnost za provedbu uzgojnog programa, specifične tehničke aktivnosti vezane s upravljanjem uzgojnim programom, proširenje geografskog područja provedbe uzgojnog programa, upravljanje genetskim resursima domaćih životinja, stjecanje statusa izvornosti pasmine domaćih životinja, priznavanje nove pasmine domaćih životinja, očuvanje izvornih pasmina domaćih životinja, uzgoj i reprodukcija domaćih životinja, zootehnički certifikati, provedba umjetnog osjemenjivanja i osposobljavanje uzgajivača za provedbu umjetnog osjemenjivanja, vođenje potrebnih evidencija i registra o proizvodnji i prometu zametnih proizvoda, uzgoj sive pčele, katastar pčelinjih paša, način držanja pčela i korištenje pčelinje paše, uzgoj peradi, prikupljanje podataka o uzgojnoj vrijednosti konja, nadležno tijelo, nadzor i kontrola te druga pitanja važna za uzgoj domaćih životinja.

Analizom sadašnjeg normativnog okvira ocijenjena je potreba daljnjeg unaprjeđenja nacionalnog zakonodavstva u području pčelarstva gdje je propisano da se u Republici Hrvatskoj uzgaja siva pčela, međutim nije stavljena mogućnost da se uvjeti uzgoja sive pčele, koja je naša izvorna pasmina, dodatno urede pravilnikom.

Odredbe Zakona propisuju da Registar uzgajivača matica vodi Ministarstvo, dok je u prethodnom razdoblju, prije stupanja na snagu ovog Zakona, bilo propisano da priznato uzgojno udruženje vodi upisnik (Registar) uzgajivača matica. Budući da je Zakonom propisano da uvjete upisa u Registar određuje priznato uzgojno udruženje koje iste provjerava na terenu, u skladu s time, ovim zakonskim izmjenama predlaže se da i Registar uzgajivača matica vodi priznato uzgojno udruženje.

Odredbe Zakona koje propisuju pravila vođenja Katastra pčelinje paše, brišu se radi otežane primjene u praksi.

Operativno vođenje poslova vezanih za provedbu pašnog reda nije propisano u važećem Zakonu, te se ovim zakonskim izmjenama osigurava pravna osnova za vođenje poslova vezanih za provedbu pašnog reda.

Osnovni cilj izmjena i dopune Zakona jest osigurati pravnu osnovu za definiranje uvjeta uzgoja i zaštite izvorne sive pčele, omogućiti priznatom uzgojnom udruženju vođenje Registra uzgajivača matica te regulirati operativnu provedbu poslova pašnog reda.

**Posljedice koje će donošenjem izmjena i dopune Zakona proisteći**

Predložene izmjene i dopuna zakona regulirat će uvjete uzgoja i zaštite sive pčele putem koje će se vršiti zaštita i očuvanje genetike sive pčele na području Republike Hrvatske. Priznato uzgojno udruženje za koje se predlaže da vodi Registar pravovremeno će ažurirati podatke u Registru budući da je priznato za provedbu uzgojnog programa i definiranje uvjeta za upis uzgajivača u Registar. Osigurat će se pravna osnova za provedbu operativnog dijela poslova pašnog reda.

# **III. OCJENA I IZVORI SREDSTAVA POTREBNIH ZA PROVOĐENJE ZAKONA**

Za provođenje ovoga Zakona nije potrebno osigurati dodatna sredstva u državnom proračunu Republike Hrvatske.

PRIJEDLOG ZAKONA O IZMJENAMA I DOPUNI ZAKONA O UZGOJU

DOMAĆIH ŽIVOTINJA

|  |
| --- |
| **Članak 1.**  U Zakonu o uzgoju domaćih životinja („Narodne novine“, br. 115/18.) u članku 22. stavku 3. riječ „Ministarstvo“ zamjenjuje se riječima „priznato uzgojno udruženje“ .  Iza stavka 3. dodaje se stavak 4. koji glasi:  (4) Uvjete za oplodne stanice propisuje ministar pravilnikom. |
| **Članak 2.**  Naslov iznad članka 23. i članak 23. brišu se. | |
| **Članak 3.**  Članak 24. mijenja se i glasi:  „(1) Pčelar je fizička ili pravna osoba koja se bavi uzgojem i/ili držanjem pčela.  (2) Pčelinja paša jest medonosno bilje određene strukture na pojedinom lokalitetu i dostupna je na korištenje svim pčelarima sukladno pašnom redu.  (3) Pašni red podrazumijeva način i uvjete korištenja i dodjele na korištenje pčelinje paše, uzimajući u obzir broj i smještaj košnica.  (4) Obavljanje operativnog dijela poslova vođenja pašnog reda povjerava se Hrvatskom pčelarskom savezu.  (5) Pčelinjaci moraju biti smješteni u prostoru tako da udovoljavaju minimalnim udaljenostima od drugih objekata u prostoru i moraju biti označeni.  (6) Način držanja pčela, prijevoz pčela, edukaciju pčelara, minimalne međusobne udaljenosti i udaljenosti pčelinjaka od drugih objekata u prostoru i provedbu pašnog reda pravilnikom propisuje ministar.«. |

**Članak 4.**

Ovaj Zakon stupa na snagu osmoga dana od dana objave u »Narodnim novinama«.

O B R A Z L O Ž E N J E

# **Uz članak 1.**

Ovim člankom mijenja se članak 22. stavak 3. u dijelu u kojem je propisano da Registar uzgajivača matica vodi Ministarstvo. Prije stupanja na snagu ovog Zakona bilo je propisano da priznato uzgojno udruženje vodi upisnik (Registar) uzgajivača matica. Uvjete upisa u Registar određuje priznato uzgojno udruženje koje iste provjerava na terenu, te se stoga predlaže izmjena na način da i Registar uzgajivača matica vodi priznato uzgojno udruženje.

U ovom članku dodaje se i novi stavak 4. kojim se propisuje da uvjete za oplodne stanice propisuje ministar pravilnikom.

**Uz članak 2.**

Ovim člankom brišu se odredbe o načinu vođenja katastra pčelinje paše. Brišu se i odredbe o pčelinjoj paši budući su iste propisane u članku 3. ovoga Zakona.

# **Uz članak 3.**

Odredbe ovoga članka uređuju pojam pčelara i pčelinje paše, utvrđivanje pašnog reda te da će način držanja pčela, prijevoz pčela, edukaciju pčelara, minimalne međusobne udaljenosti i udaljenosti pčelinjaka od drugih objekata u prostoru i provedbu pašnog reda pravilnikom propisati ministar, te se obavljanje operativnog dijela poslova vođenja pašnog reda povjerava Hrvatskom pčelarskom savezu.

# **Uz članak 4.**

Ovim člankom određuje se stupanje na snagu Zakona.

# **TEKST ODREDBI VAŽEĆEG ZAKONA KOJE SE MIJENJAJU**

Uzgoj sive pčele

Članak 22.

(1) U Republici Hrvatskoj uzgaja se siva pčela.

(2) Matice pčela koje se stavljaju u prodaju moraju biti proizvedene na oplodnim stanicama

uzgajivača koji su upisani u Registar uzgajivača matica.

(3) Registar iz stavka 2. ovoga članka vodi Ministarstvo.

Pčelinja paša i Katastar pčelinjih paša

Članak 23.

(1) Pčelinja paša jest medonosno bilje određene strukture na pojedinom lokalitetu.

(2) Katastar pčelinjih paša (u daljnjem tekstu: Katastar) je baza podataka o prostornom

rasporedu pčelinjih paša na području Republike Hrvatske.

(3) Katastar vodi Ministarstvo.

(4) Način vođenja i sadržaj Katastra pravilnikom propisuje ministar.

Način držanja pčela i korištenje pčelinje paše

Članak 24.

(1) Pčelar je fizička ili pravna osoba koja se bavi uzgojem i/ili držanjem pčela.

(2) Pčelinja paša iz članka 23. stavka 1. ovoga Zakona dostupna je na korištenje svim pčelarima

sukladno pašnom redu.

(3) Pašni red podrazumijeva način i uvjete korištenja i dodjele na korištenje pčelinje paše,

uzimajući u obzir broj i smještaj košnica, vremensku pojavu medenja, površinu pašnog izvora

(medonosnog bilja) i udio medonosnog bilja u ukupnom biljnom sastavu na području pasišta te

predvidljivost pčelinje paše.

(4) Pčelinjaci moraju biti smješteni u prostoru na način da udovoljavaju minimalnim

udaljenostima od drugih objekata u prostoru i moraju biti označeni.

(5) Pčele je dopušteno prevoziti na način da su leta na košnicama zatvorena osim prilikom

cestovnog prijevoza koji se obavlja noću.

(6) Minimalne međusobne udaljenosti i udaljenosti pčelinjaka od drugih objekata u prostoru,

način označavanja pčelinjaka te način gospodarenja i iskorištavanja pčelinjih paša i provedbu

pašnog reda pravilnikom propisuje ministar.